Borgtog geweier ná grumoord op paartjie | Maroela Media
Die drie verdagtes wat aangekla word van die grumoord op 'n paartjie van Limpopo wie se liggame verlede jaar langs hul destyds een jaar oue baba aangetref is, bly in aanhouding.
Peter Tshiodze (34), Matome Godfrey Motolla (36) en Mmbofbeni Steven Shirindan (47) se aansoek om borgtog is Woensdag in die Bolobedu-landdroshof geweier voordat die saak tot Junie uitgestel is.
Die drie verdagtes word aangekla van twee aanklagte van moord, verkragting en gewapende roof.
Maroela Media het vroeër berig Nius Malatjie (21) en Lucia Malapane (18) is in Oktober verlede jaar in hul huis in Ga-Rapitsi vermoor. Malatjie se buurman wat ook sy werkgewer is, is op daardie dag na die huis om uit te vind hoekom Malatjie nie vir werk opgedaag het nie.
Hy het op die jong ouers se liggame afgekom terwyl hul baba huilend langs hul lyke gesit het. Die twee is etlike kere met 'n voorwerp gesteek.
Brig. Motlafela Mojapelo, woordvoerder van die polisie, het vroeër gesê die moorde het tot wydverspreide gewelddadige betogings deur inwoners van die gebied gelei nadat hulle die sakeman wat op die liggame afgekom het, van die moorde verdink het.